མཛེས་ལྡན་གངས་རིའི་ར་བས་བསྐོར་བའི་སཱ་ལའི་སྨན་ལྗོངས།དྭངས་གསལ་ཡན་ལག་བརྒྱས་ལྡན་གྱི་ཆུ་བོ་ལྷུང་ལྷུང་དུ་འབབ་པའི་འབྱུང་ཁུངས།ས་ལ་དགེ་བཅུ་འཛོམས་པའི་གཡང་གི་ར་བར་གནས་པའི་ཕ་སྤྲེའུ་བྱང་ཆུབ་སེམས་དཔའ་དང་མ་བྲག་སྲིན་མོ་གཉིས་ཀྱི་རིགས་རྒྱུད་གཅིག་ལས་ཆད་པའི་ཁ་བ་གངས་ཅན་པ་ཚང་གི་བོད་རིགས་སྤུན་ཟླ་ཡོངས་ལ་ཞུ་གསོལ།བདེ་ཐང་ལམ་སྟོན་ཞེས་པའི་འོད་སྡེར་འདི་གཙོ་སྒྲུབ་པ་སྤྲེལ་རྫོང་འཇམ་དཔལ་མཁྱེན་རབ་བམ་ཞག་སྒྲོན་དང་སྤྲེལ་རྫོང་བློ་བཟང་བསྟན་དར་རམ་ས་སྨྱུགབླ་བྲང་རིན་ཆེན་རྡོ་རྗེ།ལྷ་ལུང་དཔལ་སྡེའི་རྟ་མགྲིན་རྡོ་རྗེ་སོགས་ཀྱི་ལོ་གཅིག་རིང་ལ་བོད་ཆོལ་ཁ་གསུམ་གྱི་བླ་མ་དགེ་བཤེས་ལྷ་རྗེ་བ་སོགས་སྤྱི་ཚོགས་སྟེང་གི་མི་སྣ་གྲགས་ཅན་ཉི་ཤུ་ལྷག་གི་སྐུ་མདུན་ལ་དངོས་སུ་བཅར་ཏེ་ད་སྐབས་ཀྱི་ཡིད་སྐྱོ་བའི་ནད་ཡམས་སྣ་ཚོགས་དང་འགོས་ནད་ཚབས་ཆེན་སོགས་ཀྱི་སྐོར་ནས་སྙན་ཞུ་ཕུལ་བས།ཁོང་རྣམ་པས་ནད་ཡམས་སྔོན་འགོག་བྱེད་སྟངས་དང་འགོས་ནད་གསོ་བཅོས་བྱེད་ཐབས་སོགས་ཀྱི་སྒོ་ནས་ཞལ་གསུང་གསེར་གྱི་ཐིགས་པ་ལྟ་བུ་གནང་བ་རྣམས་དཀྱུས་གཅིག་ཏུ་འོད་སྡེར་དུ་ཕབ་ནས་བོད་ཆོལ་ཁ་གསུམ་ལ་རིན་མེད་གཟིགས་འབུལ་བྱ་རྒྱུ་ཡིན།